પણ એ સ્ટુડિયો ફક્ત દેખાવ પૂરતો છે. સ્ટુડિયોની આડશમાં શુક્લાજી એક નાનકડી ઠગ-ટોળકી ચલાવી રહ્યો છે જે દિલ્હીમાં આવતા પ્રવાસીઓને ઠગવાનું કામ કરે છે. આ ટોળકીની સામે એક બીજી ઠગ-ટોળકી છે જેના લીડરનું નામ અમોલ છે. અમોલ શુક્લાજીના માણસોને તોડીને હીરાના અબજોપતિ વેપારીનું અપહરણ કરવા માગે છે, જ્યારે શુક્લાજી કોઈ પણ ભોગે પોતાની ટીમના સભ્યોને સાચવી રાખવા માગે છે. એને કારણે શુક્લાજી અને અમોલ વચ્ચે ગજગ્રાહ શરૂ થાય છે. ફિલ્મમાં શુક્લાજીની ટોળકીનાં સતબીર અને નીનાની લવસ્ટોરી પણ છે. જોકે આ લવસ્ટોરીમાં પણ નીનાનો છૂપો સ્વાર્થ છે. ટૂંકમાં કહીએ તો, ફિલ્મનાં સૌ કૅરૅક્ટર એકમેક સાથે રમત કરતાં આગળ વધી રહ્યાં છે અને બધાં એકમેકથી ચડિયાતાં છે એ પુરવાર કરવા માગે છે. દિલ્હી ઠગની ભૂમિ છે એવું વર્ષોથી સાંભળતા આવ્યા છીએ પણ આ ફિલ્મ પ્રસ્થાપિત કરે છે કે આ માન્યતા નથી, હકીકત છે. દિલ્હી ઠગની ભૂમિ છે અને દરેક ઠગ પોતાને એકમેકથી સુપરઠગ સાબિત કરવાની કોશિશ કરી રહ્યો છે.